Универзитет у Новом Саду

**ПОЉОПРИВРЕДНИ ФАКУЛТЕТ НОВИ САД**

 **Савет Факултета**

 1000/0102Број:1541/4

 14.11.2023.

На основу члана 49. став 1.тачка 11. Статута Пољопривредног факултета Нови Сад, а у вези са чланом 108. Закона о високом образовању („Сл. гласник РС“ бр. 88/2017, 73/2018, 27/2018-др.закон, 67/2019, 6/2020-др.закон, 11/2021-аут.тум., 67/2021, 67/2021-др.закон и 76/2023), на предлог Наставно-научно веће Факултета, утврђеног на седници одржаној 24.10.2023.године, Савет Пољопривредног факултета Нови Сад, на седници одржаној електронским путем са роком изјашњавања до 14.11.2023.године у 12 часова, доноси

**ПРАВИЛНИК**

**О ДИСЦИПЛИНСКОЈ ОДГОВОРНОСТИ СТУДЕНАТА ПОЉОПРИВРЕДНОГ ФАКУЛТЕТА НОВИ САД**

**I ОПШТЕ ОДРЕДБЕ**

**Предмет Правилника**

**Члан 1.**

Правилником о дисциплинској одговорности студената (у даљем тексту: Правилник) Пољопривредног факултета Универзитета у Новом Саду (у даљем тексту: Факултет), утврђују се обавезе студената, лакше и теже дисциплинске повреде, дисциплинске мере, надлежни дисциплински органи и правила дисциплинског поступка у којем се одлучује о постојању дисциплинске повреде и изрицању дисциплинске мере.

**Појам студента**

**Члан 2.**

Студент Факултета у смислу овог Правилника, јесте физичко лице уписано на студијски програм који се реализује на Факултету.

Студентом из става 1. овог члана сматра се и студент на размени и полазник програма сталног усавршавања који се остварује на Факултету.

**Обавезе студента**

**Члан 3.**

Студент Факултета дужан је да се придржава правила утврђених Законом о високом образовању, статутом и општим актима Универзитета и Факултета, да чува углед и да поштује права запослених и студената на Универзитету и Факултету на коме студира, да поштује прописану дисциплину и уобичајена правила понашања у оквиру универзитетске академске заједнице и да уредно извршава своје обавезе.

**Однос дисциплинске повреде, кривичног дела и прекршаја**

**Члан 4.**

Правноснажно утврђена одговорност за дисциплинску повреду која има обележја кривичног дела или прекршаја не искључује могућност вођења кривичног или прекршајног поступка.

Дисциплински органи везани су правоснажном кривичном одлуком у погледу постојања кривичног дела и кривице учиниоца. Дисциплински органи могу прекинути дисциплински поступак до окончања кривичног поступка за дело из става 1. овог члана.

 Одредбе ст. 2. и 3. овог члана сходно се примењују и на одлуку донесену у прекршајном поступку.

**Накнада материјалне штете**

**Члан 5.**

Студент је дужан да накнади материјалну штету коју је учинио намерно или из крајње непажње Факултету.

**II ДИСЦИПЛИНСКЕ ПОВРЕДЕ**

**Појам дисциплинске повреде**

**Члан 6.**

Дисциплинска повреда је она повреда која је овим Правилником предвиђена као дисциплинска повреда и која представља повреду одредаба о обавезама студента.

**Врсте дисциплинских повреда**

**Члан 7.**

Дисциплинска повреда може бити лакша и тежа.

**Лакше дисциплинске повреде**

**Члан 8.**

Лакше дисциплинске повреде учињене на Факултету, су:

1. кршење реда на предавањима, вежбама, испитима и другим облицима наставе, као и ненаставним скуповима (свечаностима, трибинама, округлим столовима, панел дискусијама и сл.) који се организују у просторијама Факултета, а које није предвиђено као тежа дисциплинска повреда;

2. вређање наставника, сарадника и других запослених, студената као и другх лица која се налазе у просторијама Факултета;

3.долазак студента на наставу, испите и на факултет у видно алкохолисаном стању или под дејством опојних дрога, без манифестације агресивног понашања;

4.недоличан и неодговоран однос током путовања или боравка у другом месту (екскурзије, одласци на такмичења или међународни сусрети студената и сл.) којим се нарушава углед Факултета, као што су: непоштовање кућног реда у објекту смештаја, односно боравка, непоштовање уобичајеног понашања у превозном средству и сл.);

5. оштећење или уништење имовине Факултета, наставника, сарадника и других запослених, или студената, мањег обима (до висине половине минималне зараде у Републици Србији на дан извршења повреде);

6. непридржавање прописа о безбедности и здрављу на раду и забрани пушења.

**Теже дисциплинске повреде**

**Члан 9.**

Теже дисциплинске повреде учињене на Факултету, су:

1. насилно спречавање или ометање одржавања наставе (на предавањима, вежбама, колоквијумима, лабораторијским вежбама, испитима и другим облицима наставе);

2. долазак студента на наставу, испите и на Факултет у видно алкохолисаном стању или под дејством опојних дрога, као и коришћење истих за време боравка у просторијама Факултета, уз манифестацију агресивног понашања;

3. навођење на употребу алкохола или опојних дрога или давање или помагање у употреби алкохола или опојних дрога или употреба тих средстава у просторијама Факултета;

4. намерно угрожавање безбедности непридржавањем прописа о заштити на раду;

5. коришћење или поседовање недозвољених средстава на колоквијуму, испиту или другим испитним или предиспитним обавезама (''пушкице'', мобилни телефон, ''бубица'', телекомуникациони уређаји и преносни рачунари свих формата и остала средства која несумњиво могу довести до неистинитог приказа знања);

6. полагање испитних или предиспитних обавеза у корист другог студента;

7. преправка или уписивање података у јавну исправу, документ или евиденцију коју издаје Факултет, односно Универзитет, фалсификовање истих као и њихово коришћење;

8. давање докумената (индекс, студентска идентификациона картица) или својих лозинки за електронске сервисе (лозинке за портал е-Студент, за е-пошту или неке друге факултетске сервисе) другим студентима или другим физичким лицима, осим у случају спречености студента да присуствује упису оцена за испит који је положио, или овере индекса за редовно присуство настави;

9. крађа, уништење или оштећење имовине Факултета или имовине запослених и студената већег обима (више од половине минималне зараде у у Републици Србији ма дан извршења повреде);

10. изазивање туче или учествовање у тучи у просторијама Факултета или у дворишту, као и изазивање насиља и недоличног понашања на тим местима које подразумева: насилно бацање предмета; уношење обележја којима се вређају национална, расна, верска или друга осећања или на други начин изазива мржња или нетрпељивост која може да доведе до физичких сукоба; неовлашћени улазак у службене просторије Факултета, односно Универзитета; покушај уношења, као и уношење, или коришћење пиротехничких средстава и других предмета и средстава којима може да се угрози безбедност студената и запослених на Факултету или Универзитету или омета ток наставе; паљење предмета;

11. ширење националне, верске, расне и друге нетрпељивости;

12. политичко, страначко и верско организовање и деловање у просторијама Факултета;

13. неовлашћено коришћење средстава учионица, лабораторија и других просторија Факултета;

14. помагање и прикривање активности лица која чине дисциплинску повреду у смислу овог Правилника;

15. подношење делимичних или потпуних плагијата (нарочито радова предходно оцењених на истом или другом факултету или универзитету) у оквиру домаћих задатака, семинарских или семестралних радова, лабораторијских вежби или извештаја, пројеката или других испитних или предиспитних обавеза;

 16. понављање лакше повреде обавезе студента за коју је изречена дисциплинска мера у складу са овим Правилником;

17. безобзиран однос према студентима и запосленим Факултета или домаћина током путовања или боравка у другом месту (екскурзије, одласци на такмичења или међународни сусрети студената и сл.) којим се наноси штета угледу Факултета, као што су: насилничко понашање, физички или вербални напад, непоштовање кућног реда у објекту смештаја, односно боравка и после упозорења, наношење материјалне штете у објекту смештаја или у превозном средству и сл.);

18. друге активности које нису наведене, а предвиђене су као кажњиве другим прописима или општим актима Универзитета и Факултета, а које као тежу повреду оцени дисциплинска комисија.

**III ДИСЦИПЛИНСКЕ МЕРЕ**

**Врсте дисциплинских мера**

**Члан 10.**

Учиниоцу лакше дисциплинске повреде се могу изрећи следеће дисциплинске мере:

1. опомена;

2. укор.

Учиниоцу теже дисциплинске повреде се могу изрећи следеће дисциплинске мере:

1. строги укор;

2. привремено удаљење са Факултета;

3. искључење са студија на Факултету.

**Члан 11.**

Дисциплинске мере за учињену лакшу повреду обавезе: опомена и укор могу се изрећи истом студенту само по једном у току студија.

Уколико студент понови лакшу повреду обавезе, за коју је већ једном изречена коначна дисциплинска мера опомена или укор, иста ће се сматрати тежом повредом обавезе студента.

Дисциплинска мера привременог удаљења са Факултета, не може бити краћа од једног семестра, нити дужа од два семестра.

За време трајања дисциплинске мере из става 3. овог члана студенту мирује статус на Факултету.

Уколико је мера привременог удаљења са Факултета изречена студенту у периоду трајања већ претходно иречене мере привременог удаљења, извршава се непосредно по извршењу, односно истеку претходно изречене мере.

 Период трајања привременог удаљења са студија рачуна се према календарској години, почев од дана коначности одлуке о изрицању мере. Период трајања привременог удаљења урачунава се у период студирања.

Даном коначности изречене мере искључења, студенту престаје статус студента.

**Олакшавајуће и отежавајуће околности**

**Члан 12.**

Приликом изрицања дисциплинске мере узимају се у обзир олакшавајуће и отежавајуће околности, а нарочито:

1) тежина повреде и њене последице;

2) степен одговорности студента;

3) услови под којима је повреда учињена;

4) претходно понашање студента;

5) понашање студента у току поступка.

**IV ДИСЦИПЛИНСКИ ОРГАНИ**

**Члан 13.**

Дисциплински органи који воде дисциплински поступак су:

1) декан Факултета који поступа као првостепени орган;

2) Савет Факултета који поступа као другостепени орган.

**V ПРВОСТЕПЕНИ ДИСЦИПЛИНСКИ ПОСТУПАК**

**Члан 14.**

Дисциплински поступак се води по основу поднете дисциплинске пријаве.

Дисциплинску пријаву може поднети наставник, сарадник, лице запослено на Факултету, студент и друго заинтересовано лице.

 У дисциплинској пријави се морају назначити: име и презиме студента, време, место и начин извршења дисциплинске повреде, подаци о штети ако је настала, докази и потпис подносиоца.

Дисциплинска пријава се подноси декану Факултета у писаном облику, непосредно, редовном или електронском поштом. Пријава поднета електронском поштом мора бити потврђена својеручним потписом подносиоца у року од седам дана.

**Члан 15.**

Дисциплински поступак се не може покренути по истеку три месеца од дана сазнања за повреду обавезе и учиниоца, а најкасније годину дана од дана када је повреда учињена.

Декан ће решењем одбацити дисциплинску пријаву ако утврди да је наступила застарелост вођења дисциплинског поступка, као и када је пријава неуредна.

Декан ће решењем одбити као неосновану дисциплинску пријаву ако утврди да повреда не представља дисциплинску повреду предвиђену овим Правилником.

**Члан 16.**

Ако декан сматра да наводи дисциплинске пријаве дају основа за вођење дисциплинског поступка доставиће дисциплинску пријаву студенту, чиме се покреће дисциплински поступак против студента.

Када декан има непосредна или објективна сазнања о повреди обавезе, ова сазнања ће писмено констатовати и доставити студенту.

Писмено из претходног става има процесни значај дисциплинске пријаве.

**Члан 17.**

 Студент против кога је покренут дисциплински поступак не може да се испише са Факултета све до правноснажног окончања дисциплинског поступка.

**Члан 18.**

 Ако декан сматра да дисциплинска повреда има обележја кривичног дела, поднеће пријаву надлежном јавном тужиоцу.

У случају из ст. 1. овога члана, декан ће одлучити о заказивању расправе или прекиду дисциплинског поступка до доношења одлуке о кривичној пријави

**Члан 19.**

Након пријема одговора студента на дисциплинску пријаву,односно након истека рока за давање одговора на пријаву, декан може да:

1. Самостално утврди постојање одговорности за повреду обавезе и да:

* Донесе решење о обустави дисциплинског поступка, када утврди да не постоји одговорност студента за повреду обавезе;
* Донесе решење о изрицању дисциплинске мере, када утврди да је студент одговоран за повреду обавезе;

2. Именује дисциплинску комисију ради утврђивања релевантних чињеница и извођења потребних доказа о повреди обавезе и утврђивања одговорности студента поводом одређене дисциплинске пријаве.

**Члан 2о.**

Дисциплинска комисија из члана 19.овог Правилника, састоји се од три члана: продекана за наставу, представника катедре која реализује студијски програм на који је студент уписан и студента продекана.

Након утврђивања релевантних чињеница и доказа дисциплинска комисија доноси закључак којим утврђује постојање повреде обавезе и одговорност студента против кога је поднета дисциплинска пријава, или да не постоји одговорност студента за повреду обавезе.

Комисија доноси закључак из претходног става већином гласова својих чланова и упућује га декану.

**Члан 21.**

Расправа пред дисциплинском комисијом је усмена, јавна и води се на српском језику. Ако се ради о студенту који студира на страном језику, расправа се може водити уз помоћ одговарајућег преводиоца. Ако је студент лице са посебним потребама, расправа ће се водити уз помоћ одговарајућег стручног лица.

**Члан 22.**

Након пријема закључка дисциплинске комисије декан може да:

 1. Доносе одлуку о обустави дисциплинског поступка;

2. Донесе одлуку о изрицању дисциплинске мере.

Декан не може да донесе одлуку о изрицању дисциплинске мере ако је дисциплинска комисија закључила да не постоји одговорност студента за повреду обавезе.

 Решењем којим се одлучује о дисциплинској одговорност студента и дисциплинској мери, одлучује се и о постојању обавезе и висини надокнаде материјалне штете, уколико је иста причињена.

Писани отправак решења, које садржи увод, изреку, образложење и правну поуку, доставља се студенту у року од осам дана од дана доношења, уз доставницу.

**VI ДРУГОСТЕПЕНИ ПОСТУПАК**

**Члан 23**

Студент незадовољан решењем о изреченој дисциплинској мери може уложити жалбу.

**Члан 24.**

Жалба се подноси у року од осам дана од дана пријема првостепене одлуке. Жалба се подноси Савету Факултета.

**Члан 25.**

Жалба се може поднети због:

 1. битне повреде одредаба дисциплинског поступка;

2. погрешно и непотпуно утврђеног чињеничног стања;

3. погрешне примене одредаба овог Правилника.

**Члан 26.**

Савет Факултета одлучује о жалби на седници, у складу са општим актом који уређује доношење одлука Савета Факултета.

 Савет Факултета може првостепену одлуку: 1. потврдити; 2. преиначити; 3. укинути и вратити декану на поновно расправљање и одлучивање.

**Члан 27.**

Савет Факултета потврђује првостепену одлуку уколико утврди да је иста донета уз правилну примену одредаба овог Правилника, уз потпуно и правилно утврђено чињенично стање и уз поштовање одредаба дисциплинског поступка.

**Члан 28.**

Савет Факултета може преиначити првостепену одлуку уколико утврди да је иста донета уз потпуно и правилно утврђено чињенично стање и уз поштовања одредаба дисциплинског поступка, али погрешном применом одредаба овог Правилника о врсти дисциплинске повреде или врсти и тежини дисциплинске мере.

Савет Факултета може првостепену одлуку преиначити и само у делу одлуке којом је студент обавезан на надокнаду материјалне штете и одлучити о обавези и висини обавезе надокнаде материјалне штете у складу са чињеницама утврђеним током првостепеног поступка.

**Члан 29.**

Савет Факултета ће првостепену одлуку укинути и вратити декану Факултета на поновно одлучивање уколико утврди да је иста донета уз битну повреду одредаба дисциплинског поступка или уз погрешно или непотпуно утврђено чињенично стање.

Савет Факултета може првостепену одлуку укинути и само у делу одлуке којом је студент обавезан на надокнаду материјалне штете и наложити декану Факултета да поново одлучи о обавези и висини обавезе надокнаде материјалне штете.

**Члан 30.**

Дисциплинска мера извршава се када одлука о изрицању мере постане коначна у дисциплинском поступку. Одлука у дисциплинском поступку је коначна када истекне рок за жалбу, односно доношењем другостепене одлуке којом се првостепена одлука потврђује или преиначује.

Коначна одлука доставља се студенту против ког се води поступак, студентској служби Факултета и подносиоцу дисциплинске пријаве.

**Члан 31.**

Коначна Одлука дисциплинског органа о изрицању дисциплинске мере извршава се њеним истицањем на одговарајућу огласну таблу Факултета на тридесет дана од дана коначности и уписом дисциплинске мере у студентску књижицу (индекс) и матичну евиденцију студента коме је изречена.

Поред дисциплинске мере, у студентску књижицу се уписује и назив повреде обавезе због које је изречена.

Упис мере у студентску књижицу потписује декан.

**Члан 32.**

Одлука о изрицању дисциплинске мере искључења са Факултета, извршава се и привременим одузимањем студентске књижице студенту које је изречена, на период трајања мере искључења са Факултета. Приликом достављања одлуке о изрицању дисциплинске мере искључења са Факултета, декан је обавезан да позове студента да преда своју студентску књижицу овлашћеном лицу на Факултету у року од три дана од дана достављања одлуке.

О извршењу правоснажне одлуке дисциплинских органа стара се декан Факултета.

**Примена одредаба закона којим се регулише општи управни поступак**

**Члан 33**

У вези са питањима која нису уређена овим Правилником сходно се примењују одредбе закона којим се регулише општи управни поступак.

**VII ПРЕЛАЗНЕ И ЗАВРШНЕ ОДРЕДБ Е**

**Члан 34.**

Дисциплински поступци започети пре ступања на снагу овог Правилника окончаће се према прописима по којима су и започети. Дисциплински поступак се сматра започетим уколико је на прописан начин поднет захтев за његово покретање.

**Члан 35.**

 Ступањем на снагу овог Правилника престаје да важи Правилник о дисциплинској одговорности студената, дел.бр. 06-405/8 од 07.04.2003.године.

**Члан 36.**

Овај Правилник ступа на снагу осмог дана од дана објављивања на огласној табли и интернет страници Факултета.

 ПРЕДСЕДНИК САВЕТА ФАКУЛТЕТА

 Проф. др Велимир Младенов

Објављен: 15.11.2023.

Ступио на снагу:23.11.2023.